text: Brandværn nedlægger sig selv
  17 januar 2011 kl. 12.28
  Brandværnet i Hundslev giver op.
   
  Brandværnet i Hundslev har besluttet at nedlægge sig selv. 
  - Det er da helt klart en beslutning, der gør ondt, men vi må bare se i øjnene, at vi ikke kan leve op til kravene, og at der ikke er udsigt til, at vi i lokalsamfundet kan rekruttere de kræfter, der skal til for at sikre værnet og dermed borgernes tryghed, siger kaptajn i det nu nedlagte værn, Chresten Waldemar.
   
  Hundslev Frivillige Brandværn har 18 aktive brandmænd. 
  Brandmændene har gennem flere år agiteret for at få flere ind i værnet, men som alle andre steder har skærpede krav til uddannelse været en stor udfordring.
  - Og her i sidste ombæring har meldingen om at nedlægge nogle af kommunens brandværn også været med til at ødelægge motivationen. Det må vi erkende, siger Chresten Waldemar.
  